
Parlamentul României

Camera Deputaţilor
COMISIA PENTRU  MEDIU  ŞI ECHILIBRU ECOLOGIC

	Bucureşti,
	26 mai 2015

	Nr.
	4c-27/121


AVIZ
asupra propunerii legislative pentru modificarea şi completarea art.62 din Ordonanţa Guvernului nr.81/2000 privind certificarea încadrării vehiculelor înmatriculate sau înregistrate în normele tehnice privind siguranţa rutieră, protecţia mediului şi în categoria de folosinţă conform destinaţiei, prin inspecţia tehnică periodică
În conformitate cu prevederile art.95 din Regulamentul Camerei Deputaţilor, Comisia pentru mediu şi echilibru ecologic a fost sesizată, spre dezbatere şi avizare, cu propunerea legislativă pentru modificarea şi completarea art.62 din Ordonanţei Guvernului nr.81/2000 privind certificarea încadrării vehiculelor înmatriculate sau înregistrate în normele tehnice privind siguranţa rutieră, protecţia mediului şi în categoria de folosinţă conform destinaţiei, prin inspecţia tehnică periodică, trimis cu adresa nr. PL-x415 din 19 mai 2015.
Senatul, în calitate de primă Cameră sesizată, a respins propunerea legislativă în şedinţa din 13 mai 2015. 

Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră  Decizională. 

Propunerea legislativă are ca obiect de reglementare modificarea şi completarea art.62 din Ordonanţa Guvernului nr.81/2000 privind certificarea încadrării vehiculelor înmatriculate sau înregistrate în normele tehnice privind siguranţa circulaţiei rutiere, protecţia mediului şi în categoria de folosinţă conform destinaţiei, prin inspecţia tehnică periodică, în sensul anulării autorizaţiei operatorilor economici autorizaţi de Registrul Auto Român, ca unică sancţiune complementară pe lângă amendă, în cazul neîndeplinirii condiţiilor reglementate cu privire la atestarea ca bun pentru circulaţie a unui autovehicul rutier, precum şi în cazul atestării unui vehicul rutier care poluează mediul.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia pentru mediu şi echilibru ecologic a dezbătut propunerea legislativă în şedinţa din data de 26 mai 2015.

   Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, transmis cu adresa nr.268 din 25 martie 2015. În urma dezbaterilor, Comisia pentru mediu şi echilibru ecologic a hotărât, cu unanimitate de voturi, avizarea favorabilă a propunerii legislative.
În raport de obiectul şi conţinutul reglementării, propunerea legislativă face parte din categoria legilor ordinare. 

              PREŞEDINTE,
          
                         
            SECRETAR,
  CARMEN ILEANA MOLDOVAN                                       VASILE DANIEL SUCIU

